RÅDETS AFGØRELSE

af 22. april 1999

om makrofinansiel bistand til Albanien

(1999/282/EF)

RÅDET FOR DEN EUROPÆISKE UNION HAR -

under henvisning til traktaten om oprettelse af Det Europæiske Fællesskab,

under henvisning til forslag fra Kommissionen(1),

under henvisning til udtalelse fra Europa-Parlamentet(2), og

ud fra følgende betragtninger:

(1) Albanien har gjort betydelige fremskridt i retning af at overvinde virkningerne af den økonomiske og sociale krise i begyndelsen af 1997; landet har haft succes med gennemførelsen af et økonomisk program til bekæmpelse af de umiddelbare virkninger af krisen;

(2) handelsforbindelserne samt de kommercielle og økonomiske forbindelser mellem Fællesskabet og Albanien udvikler sig inden for rammerne af aftalen mellem Det Europæiske Fællesskab og Republikken Albanien om handel og kommercielt og økonomisk samarbejde, undertegnet i Bruxelles den 11. maj 1992;

(3) Albanien, som ikke havde haft nogen forfatning siden det kommunistiske styres fald, bør som følge af vedtagelsen af en ny forfatning den 22. november 1998 udvise større respekt for menneskerettighederne og styrke grundlaget for retsstaten;

(4) Albanien bør målrettet forsætte de grundlæggende politiske og økonomiske reformer, der er indledt for at indføre retsstaten og et fuldstændigt demokrati samt en markedsøkonomi, som tager hensyn til behovet for social retfærdighed og miljøbeskyttelse;

(5) Albanien har med Den Internationale Valutafond (IMF) aftalt en omfattende pakke af stabiliserings- og reformforanstaltninger, der vil blive understøttet af et lån under den udvidede strukturtilpasningsfacilitet (ESAF);

(6) Albanien har med Verdensbanken aftalt en række foranstaltninger til støtte for en reform af banksektoren og til fremme af beskæftigelsen, der bakkes op af et meget gunstig rehabiliteringslån (Rehabilitation Loan); endnu andre strukturtilpasningsforanstaltninger vil blive understøttet af en strukturtilpasningskredit (Structural Adjustment Credit);

(7) Albanien gør en betydelig indsats for at gennemføre økonomiske reformer og opbygge effektive institutioner; reformerne vil fokusere på opbygningen af institutioner, på den offentlige administration og retsvæsenet, på udviklingen af offentlige finansieringsstrukturer og finanskontrolprocedurer og en stærk og performant banksektor, der er styrket ved detaljeret lovgivning vedrørende forsigtighedstilsyn med kreditinstitutter, på indførelsen af et velfungerende marked for handel med landbrugsjord og på en fremskyndet privatisering af virksomheder; regeringen er fast besluttet på at modernisere toldvæsenet på grundlag af nye kodekser, på at få lukket alle pyramideselskaber hurtigst muligt og at bekæmpe korruption og organiseret kriminalitet, som bringer den politiske stabilitet og det økonomiske system i fare;

(8) myndighederne i Albanien har til gennemførelse af det første år af det mellemsigtede program anmodet om finansiel bistand fra de internationale finansielle institutioner, gruppen af 24 industrialiserede lande (G-24) og Fællesskabet; ud over det beløb, der skønnes at kunne tilvejebringes via IMF og Verdensbanken, vil der fortsat være et stort udækket finansieringsbehov; gældssaneringen inden for rammerne af Paris-klubben og udbetalingen af den bistand, der blev givet tilsagn om på donorkonferencen i oktober 1997, skulle bidrage til at dække en del af den eksterne finansiering, der er nødvendig i løbet af det mellemsigtede programs første år;

(9) Fællesskabets bistand skal bidrage til at støtte Albaniens institutionelle og strukturelle reformer; Fællesskabets ydelse af et langfristet lån til Albanien er en passende foranstaltning til at lette landets finansielle bindinger over for udlandet, til at støtte dets betalingsbalance og til at styrke dets reserver;

(10) Albanien er et lavindkomstland, der er berettiget til særdeles fordelagtige lån og faciliteter fra Verdensbanken og IMF; i løbet af det første år af det mellemsigtede program vil Fællesskabet yde 19,5 mio. EUR i støtte til budgettet i form af gavebistand under Phare-programmet og fødevaresikkerhedsordningen; under disse omstændigheder betyder det foreslåede lån på 20 mio. EUR, at Fællesskabets samlede makrofinansielle bistand under det første ESAF-arrangement bliver af tilstrækkelig koncessiv karakter;

(11) Fællesskabets lån bør forvaltes af Kommissionen;

(12) traktaten indeholder ikke anden hjemmel til vedtagelse af denne afgørelse end artikel 235 -

TRUFFET FØLGENDE AFGØRELSE:

Artikel 1

1. Fællesskabet yder Albanien en langfristet lånefacilitet på højst 20 mio. EUR i hovedstol og med en maksimal løbetid på 15 år og en afdragsfri periode på ti år med henblik på at sikre en holdbar betalingsbalancesituation og styrke landets reservestilling.

2. Til dette formål bemyndiges Kommissionen til på Fællesskabets vegne at låne de nødvendige midler, som stilles til rådighed for Albanien i form af et lån.

3. Det i stk. 2 omhandlede lån forvaltes af Kommissionen i nært samråd med det økonomiske og finansielle udvalg og på en måde, der er i overensstemmelse med enhver aftale mellem IMF og Albanien.

Artikel 2

1. Kommissionen bemyndiges til, efter samråd med Det Økonomiske og Finansielle Udvalg, at aftale de økonomiske og institutionelle policy-betingelser knyttet til lånet med myndighederne i Albanien. Disse betingelser skal være i overensstemmelse med de aftaler, der er nævnt i artikel 1, stk. 3.

2. Kommissionen kontrollerer med regelmæssige mellemrum i samarbejde med det økonomiske og finansielle udvalg og i koordination med IMF, at den økonomiske og institutionelle politik i Albanien er i overensstemmelse med formålene med denne makrofinansielle bistand, og at betingelserne for bistanden overholdes.

Artikel 3

1. Den makrofinansielle bistand stilles til rådighed for Albanien i to rater.

2. Den første rate frigives på basis af en velafsluttet midtvejsundersøgelse af det første år af det program, der understøttes af et treårigt ESAF-arrangement mellem IMF og Albanien, jf. dog artikel 2.

3. Den anden rate frigives under forudsætning af en tilfredsstillende gennemførelse af ESAF-programmet og tidligst tre måneder efter frigivelsen af den første rate, jf. dog artikel 2.

4. Midlerne udbetales til Albaniens centralbank.

Artikel 4

1. De lånoptagelses- og långivningstransaktioner, der er nævnt i artikel 1, gennemføres med samme valørdato og må for Fællesskabet ikke medføre omlægning af løbetider, valutakurs- og renterisici eller andre kommercielle risici.

2. Kommissionen skal, hvis Albanien ønsker det, sikre, at der indføjes en klausul om førtidig tilbagebetaling i lånebetingelserne og sikre, at en sådan klausul kan anvendes.

3. Giver omstændighederne mulighed for en forbedring af renten på lånet, kan Kommissionen på Albaniens anmodning helt eller delvist refinansiere sine oprindelige lånoptagelser eller omlægge de hertil svarende finansielle betingelser. En sådan refinansiering eller omlægning gennemføres på de betingelser, der er fastsat i stk. 1, og må ikke resultere i en forlængelse af den gennemsnitlige løbetid for de berørte lånetransaktioner eller i en forhøjelse af restgælden, udtrykt i løbende valutakurs, på datoen for disse transaktioner.

4. Albanien bærer alle de omkostninger, som Fællesskabet afholder i forbindelse med indgåelse og gennemførelse af transaktioner i henhold til denne afgørelse.

5. Det økonomiske og finansielle udvalg underrettes mindst én gang om året om udviklingen i de transaktioner, der er omhandlet i stk. 2 og 3.

Artikel 5

Kommissionen sender mindst én gang om året Europa-Parlamentet og Rådet en rapport indeholdende en vurdering af gennemførelsen af denne afgørelse.

Udfærdiget i Luxembourg, 22. april 1999.

På Rådets vegne

W. MÜLLER

Formand

(1) EFT C 302 af 1.10.1998, s. 5.

(2) Udtalelse afgivet den 12. februar 1999 (endnu ikke offentliggjort i EFT).